קמרון ואן דר בורג

קמרון ואן דר בורג (באנגלית: Cameron van der Burgh; נולד ב-25 במאי 1988) הוא שחיין דרום אפריקאי. הוא אלוף אולימפי (לונדון 2012) וסגן האלוף האולימפי (ריו דה ז'ניירו 2016) במשחה ל-100 מטר חזה, פעמיים אלוף העולם (רומא 2009 וברצלונה 2013) במשחה ל-50 מטר חזה ושיאן עולם בעבר במשחים ל-50 מטר חזה ול-100 מטר חזה. במשחה ל-50 מטר חזה בבריכת 25 מטר החזיק בשיא העולם במשך כ-12 שנים (2009–2021). ואן דר בורג נולד בפרטוריה. הוא מתאמן תחת הדרכתו של דירק לנג. הוא לומד לתואר ראשון במסחר ובמשפטים באוניברסיטת פרטוריה. באליפות העולם שנערכה במלבורן, אוסטרליה בשנת 2007 זכה ואן דר בורג במדליית ארד במשחה ל-50 מטר חזה בתוצאה של 27.88 שניות, אחרי אולג ליסוגור מאוקראינה (27.66 שניות) וברנדן הנסן מארצות הברית (27.69 שניות). באולימפיאדת בייג'ינג (2008) סיים ואן דר בורג במקום עשירי במשחה ל-100 מטר חזה בתוצאה של 1:00.57 דקות, בשלב המוקדמות הוא קבע את התוצאה החמישית בטיבה, 59.96 שניות. נוסף לכך, הוא סיים במקום שביעי במשחה שליחים 4x100 מטר מעורב בתוצאה של 3:33.70 דקות, המנצחת הייתה ארצות הברית שקבעה שיא עולם חדש של 3:29.34 דקות. אליפות העולם שנערכה ברומא, איטליה בשנת 2009 זכה ואן דר בורג בשתי מדליות, מדליית זהב ומדליית ארד. מדליית זהב במשחה ל-50 מטר חזה בשיא עולם חדש של 26.67 שניות, לפני פליפה אלבז פרנקה דה סילבה מברזיל (26.76 שניות) ומארק גאנגלוף מארצות הברית (26.86 שניות) ומדליית ארד במשחה ל-100 מטר חזה בתוצאה של 58.95 שניות, אחרי ברנטון ריקארד מאוסטרליה שקבע שיא עולם חדש של 58.58 שניות והוג דובוסק מצרפת (58.64 שניות). באליפות העולם שנערכה בשאנגחאי, סין בשנת 2011 זכה ואן דר בורג בשתי מדליות ארד, במשחה ל-50 מטר חזה בתוצאה של 27.19 שניות, אחרי פרנקה דה סילבה (27.01 שניות) ופביו סקוזולי מאיטליה (27.17) ובמשחה ל-100 מטר חזה בתוצאה של 59.49 שניות, אחרי אלכסנדר דאלה אואן מנורווגיה (58.71 שניות) וסקוזולי (59.42 שניות). נוסף לכך, הוא סיים במקום עשירי במשחה שליחים 4x100 מטר מעורב בתוצאה של 3:36.47 דקות. באולימפיאדת לונדון (2012) זכה ואן דר בורג במדליית זהב במשחה ל-100 מטר חזה בשיא עולם חדש של 58.46 שניות, לפני כריסטיאן ספרנגר מאוסטרליה (58.93 שניות) וברנדן הנסן מארצות הברית (59.49 שניות). בשלב חצי הגמר הוא קבע שיא אולימפי חדש של 58.83 שניות. נוסף לכך, הוא סיים במקום 13 במשחה שליחים 4x100 מטר מעורב בתוצאה של 3:35.23 דקות. בכתבה לעיתון The Sydney Morning Herald הודה ואן דר בורג שרימה לאחר הפניה במשחה ל-100 מטר חזה, שבו קבע שיא עולם שזיכה אותו במדליית זהב, לאחר שבעט ברגליו פעמיים בניגוד לחוקה המתירה בעיטה אחת בלבד ולמזלו השופטים לא הבחינו בכך. באליפות העולם שנערכת בברצלונה ספרד ביולי 2013 זכה ואן דר בורג בשתי מדליות, זהב וכסף. מדליית זהב במשחה ל-50 מטר חזה בתוצאה של 26.77 שניות, מאית השנייה בלבד לפני כריסטיאן ספרנגר שקבע שיא אוקיאניה חדש של 26.78 שניות ובן ארצו ג'וליו זורזי (27.04 שניות). מדליית כסף במשחה ל-100 מטר חזה בתוצאה של 58.97 שניות, אחרי ספרנגר (58.79 שניות) ולפני פליפה לימה מברזיל (59.65 שניות). נוסף לכך הוא סיים במקום 11 במשחה שליחים 4x100 מטר מעורב בתוצאה של 3:36.22 דקות. באליפות העולם שנערכת בקאזאן רוסיה באוגוסט 2015 זכה ואן דר בורג בשתי מדליות כסף, במשחה ל-50 מטר חזה בתוצאה של 26.66 שניות, אחרי אדם פיטי מבריטניה (26.51 שניות) ולפני קווין קורדס מארצות הברית (26.86 שניות). בשלב המוקדמות הוא קבע שיא עולם חדש של 26.62 שניות שהחזיק מעמד מספר שעות ונשבר על ידי אדם פיטי (26.42 שניות) ובמשחה ל-100 מטר חזה בתוצאה של 58.59 שניות, אחרי אדם פיטי (58.52 שניות) ולפני רוס מורדוך מבריטניה (59.09 שניות). בשלב חצי הגמר הוא קבע שיא אליפות חדש של 58.49 שניות שהחזיק כ-5 דקות ונשבר על ידי אדם פיטי (58.18 שניות). נוסף לכך, הוא סיים במקום 21 במשחה ל-200 מטר חזה בתוצאה של 2:12.37 דקות. באולימפיאדת ריו דה ז'ניירו (2016) זכה ואן דר בורג במדליית כסף, במשחה ל-100 מטר חזה בתוצאה של 58.69 שניות, אחרי אדם פיטי שקבע שיא עולם חדש של 57.13 שניות ולפני קודי מילר מארצות הברית (58.87 שניות). נוסף לכך, הוא סיים במקום 26 במשחה ל-200 מטר חזה בתוצאה של 2:12.67 דקות ובמקום 13 במשחה שליחים 4x100 מטר מעורב בתוצאה של 3:35.50 דקות. באליפות העולם שנערכה בבודפשט ביולי 2017 זכה ואן דר בורג במדליית ארד, במשחה ל-50 מטר חזה בתוצאה של 26.60 שניות, אחרי אדם פיטי (25.99 שניות) וז'ואאו גומז ג'וניור מברזיל שקבע שיא אמריקה חדש של 26.52 שניות. בשלב המוקדמות הוא קבע שיא אפריקה חדש של 26.54 שניות. ואן דר בורג זכה 3 פעמים בתואר שחיין השנה באפריקה בשנים 2009–2011. מדיה וקבצים בנושא קמרון ואן דר בורג בוויקישיתוף התפתחות שיא העולם במשחה ל-50 מטר חזה התפתחות שיא העולם במשחה ל-100 מטר חזה קמרון ואן דר בורג, ברשת החברתית אקס (טוויטר) קמרון ואן דר בורג, ברשת החברתית אינסטגרם קמרון ואן דר בורג, באתר הוועד האולימפי הבין-לאומי קמרון ואן דר בורג, באתר olympedia.org קמרון ואן דר בורג, באתר Swimrankings קמרון ואן דר בורג, באתר SwimSwam Gold-medal swimmer admits to cheating in 100 breaststroke ,Chris Chase‏, 7 באוגוסט 2012 (באנגלית)